LR Valsts prezidentam **Egilam Levitam**

LR Ministru prezidentam **Arturam Krišjānim Kariņam**

LR veselības ministrei **Līga Meņģelsonei**

LR finanšu ministram **Arvilam Ašeradenam**

LR Saeimas Sociālo un darbu lietas komisijas

priekšsēdētājai **Ingai Bērziņai**

LR Saeimas deputātiem

Rīgā, 2023. gada 25. aprīlī

**ATKLĀTĀ VĒSTULE**

Ir pagājuši četri mēneši kopš 14. Saeimas apstiprināšanas brīža, kad vēl topošie parlamenta locekļi izteicās par veselības aprūpes nozares nozīmīgumu, nepieciešamo nozares finansiālo atbalstu un nozares sakārtošanu, kas ik vienam Latvijas pacientam nestu jūtamus uzlabojumus. Diemžēl, jaunajai Saeimai un Valdībai uzsākot darbu, jau pirmajos mēnešos solījumi, parakstītās vienošanās un veselības aprūpes nozares nozīmīgums pārtapuši par pēdējā atvilktnē noliekamo kārtējo plānu, kuru neviens no politiķiem vairs neplāno aiztikt.

2022. gadā 7. septembrī koalīcijas partijas parakstīja ar medicīnas nozares un pacientu organizācijām memorandu, kurā apsolījās celt nozares finansējumu līdz 15% no valsts budžeta kopējiem izdevumiem, mazināt pacientu līdzmaksājumus, celt pacientu aprūpes kvalitāti, ka arī nodrošināt pacientiem vienlīdzīgu pieeju veselības aprūpes pakalpojumiem. 2022.gadā arī tika apstiprinātas Veselības aprūpes pamatnostādnes 2022.-2027.gadam, kuras nepietiekamā finansējuma dēļ netiek izpildītas jau šogad.

Jau apstiprinot 2023. gada valsts budžetu, veselības aprūpes nozares finansējums procentuāli samazinājies gan no valsts budžeta kopējiem tēriņiem, gan no valsts iekšzemes kopprodukta. Savukārt, pacientiem inflācijas dēļ turpina pieaugt izdevumi no pašu kabatas par zālēm un medicīnas pakalpojumiem, kā arī būtiski pieaug finansiālais slogs, lai līdz pakalpojumam nokļūtu. Ilgtermiņā, kopā ar pieaugošajām rindām uz pakalpojumu saņemšanu, tas atstās nelabojamu ietekmi uz sabiedrības veselības indikatoriem, kas jau tagad ir ievērojami sliktāki kā citās Eiropas Savienības valstīs.

Politiskās partijas ignorē ne tikai nozarei un pacientiem dotos solījumus, bet arī turpina nepildīt pašu valdības deklarācijā apstiprinātos mērķus, kas paredz nozarei veltīt vismaz 12% no valsts budžeta kopējiem izdevumiem, nodrošināt tarifu faktiskās izmaksas un uzlabot pacientiem veselības aprūpes pieejamību. Lēmumpieņēmējiem jāapzinās, ka Latvijas veselības aprūpe pašlaik ir atkarīga no cilvēkiem, kuru vidējais vecums ir 55 gadi. Tas ir tāpat kā balstīt valsts drošību uz armiju, kuras kareivju vidējais vecums ir 55 gadi. Tā nav nopietna, tālredzīga un politiski atbildīga attieksme.

Ņemot vērā minēto, aicinām Valsts prezidentu, Latvijas Republikas Saeimas pārstāvjus un Valdības locekļus steidzami meklēt risinājumus, lai:

1. Šī gada budžeta ietvaros veselības aprūpes izdevumi tiktu palielināti, sasniedzot 12% apmēru no valsts budžeta izdevumiem (~ +140 mljn. *euro*)

2. 2024. gada budžeta ietvaros nodrošinātu veselības aprūpes finansējumu pieaugumu atbilstoši sabiedrības veselības pamatnostādnēm (~ +310 mljn. *euro*)

3. Mazināt pieaugošos pacientu līdzmaksājumus un gaidīšanas rindas uz medicīnas pakalpojumiem.

Apliecinām gatavību pulcēt nozares darbiniekus un pacientus šī gada 11. maijā, lai prasītu politiķu atbildību pret uzņemtajām saistībām!

Sagaidot valstisku rīcību,

Latvijas Jauno ārstu asociācijas valdes priekšsēdētājs Dr. Artūrs Šilovs

Latvijas Cilvēku ar īpašām vajadzībām sadarbības organizācijas SUSTENTO vadītāja Gunta Anča

Latvijas Pacientu organizāciju tīkla vadītāja Baiba Ziemele

Biedrības AGIHAS valdes priekšsēdētājs, Andris Veiķenieks

Latvijas Reto slimību alianse valdes priekšsēdētājs un Biedrības Ģenētiski pārmantoto slimību pacientiem un līdzcilvēkiem „Saknes” valdes loceklis Juris Beikmanis

Onkoloģisko pacientu atbalsta biedrības “Dzīvības koks” vadītāja Gunita Berķe

Pulmonālās hipertensijas biedrības valdes priekšsēdētāja Ieva Plūme

Latvijas Hemofilijas biedrības valdes priekšsēdētāja Baiba Ziemele

Latvijas Ārstu biedrības prezidente Dr.Ilze Aizsilniece

Latvijas Ārstniecības personu profesionālo organizāciju savienības

valdes priekšsēdētāja vietniece Zane Liepiņa

Onkoloģijas pacientu organizāciju apvienības "Onkoalianse" vadītāja Olga Valciņa

Latvijas Lauku ģimenes ārstu asociācijas viceprezidents Dr. Ainis Dzalbs

Latvijas Cistiskās fibrozes biedrības valdes priekšsēdētāja Alla Beļinska

Latvijas Krona un Kolīta slimnieku biedrība valdes loceklis Zigurds Prūsis

Sirds un asinsvadu slimību pacientu biedrība “ParSirdi.lv”

Latvijas Slimnīcu biedrības valdes priekšsēdētājs Jevgēņijs Kalējs

Latvijas Multiplās Sklerozes asociācijas (LMSA) valdes priekšsēdētāja Ineta Osipoviča

Latvijas Māsu asociācijas prezidente Ilva Aršauska

Latvijas Ergoterapeitu Asociācijas prezidente Lelde Krauze

Latvijas Kaulu, locītavu un saistaudu slimnieku biedrība, Centrālās valdes vadītāja Marika Karlsone

Astmas un alerģijas biedrības vadītāja Rita Paeglīte

Atbalsta grupa pacientiem ar psihiskās veselības traucējumiem un to piederīgajiem “Gaismas stars” vadītāja Dace Kalniņa

Latvijas Nieru slimnieku asociācija vadītāja Jolanta Baranovska Kaša

Latvijas Neredzīgo biedrības vadītājs Kaspars Biezais

Biedrība “Velku biedrība” vadītāja Liāna Velka

Sabiedriskā organizācija cilvēkiem ar intelektuālās attīstības traucējumiem “Saule” vadītāja Irina Rulle

Latvijas Diabēta asociācijas vadītājs Ingvars Rasa

Latvijas Diabēta federācijas vadītāja Indra Štelmane

Ludzas Invalīdu biedrības vadītāja Ilona Seņkova

Viļānu Invalīdu biedrība “Saulstariņš” vadītāja Daina Bordovska

Biedrība “Notici sev” vadītāja Gunta Jēkabsone

Biedrība “Motus Vita” vadītājs Valērijs Rakovs

Liepājas Diakonijas centra vadītājs Felikss Kovaļišins

Alūksnes Invalīdu biedrības vadītājs Edvīns Svars